b'\n_START_ARTICLE_\nBrandattentatet mod Rikke Hvilsh\xc3\xb8j\n_START_PARAGRAPH_\nBrandattentatet mod Rikke Hvilsh\xc3\xb8j betegner en ildsp\xc3\xa5s\xc3\xa6ttelse den 8. juni 2005 af dav\xc3\xa6rende integrationsminister Rikke Hvilsh\xc3\xb8js bil. Ildsp\xc3\xa5s\xc3\xa6ttelsen omtales som et brandattentat, da  den havde politiske motiver. Branden medf\xc3\xb8rte, at carporten nedbr\xc3\xa6ndte, og at der anrettedes store skader p\xc3\xa5 Rikke Hvilsh\xc3\xb8js hus._NEWLINE_Efterf\xc3\xb8lgende h\xc3\xa6vdede "Aktionsgruppen Gr\xc3\xa6nsel\xc3\xb8se Beate" i en e-mail at den var ansvarlig for attentatet. Gruppens sammens\xc3\xa6tning er ikke kendt, og heller ikke dens program, udover hvad der kan sluttes fra indholdet af e-mailen. _NEWLINE_Navnet Gr\xc3\xa6nsel\xc3\xb8se Beate menes at referere til enten den tysk/fransk nazij\xc3\xa6ger Beate Klarsfeld eller til Beate Winkler, lederen af EU\'s Center for Observation af Racisme og Fremmedhad.\n_START_SECTION_\nEn profil af afsenderen\n_START_PARAGRAPH_\nIf\xc3\xb8lge Klaus Kj\xc3\xb8ller, sprogforsker p\xc3\xa5 K\xc3\xb8benhavns Universitet, er ophavsmanden til e-mailen h\xc3\xb8jtuddannet. Enten akademiker eller en som er juridisk eller administrativt uddannet. "Den er kort og velformuleret, men ogs\xc3\xa5 mere embedsmandsagtig og kringlet end den burde v\xc3\xa6re," siger han. Endvidere peger Kj\xc3\xb8ller p\xc3\xa5, at e-mailens ophavsmand har brugt verbalsubstantiver (udsagnsord som er lavet om til navneord): Der skrives "udlevering" (at udlevere) af j\xc3\xb8der og "udsendelse" (at udsende). Sentensen "Denne opportunistiske undskyldning er faldet" peger ogs\xc3\xa5 p\xc3\xa5, at ophavsmanden til e-mailen skulle v\xc3\xa6re veluddannet.\n_START_SECTION_\nEfterforskning mv.\n_START_PARAGRAPH_\nPolitiet fandt at mailen var skrevet p\xc3\xa5 Powerplay p\xc3\xa5 Lyngbyvej og afsendt fra en computer i netcaf\xc3\xa9 Surf & Play p\xc3\xa5 Rantzausgade p\xc3\xa5 N\xc3\xb8rrebro. Efterf\xc3\xb8lgende efterlyste politiet mindst 20 forskellige personer.Surf & Play var lukket i tre timer mens politiet tog fingeraftryk og beslaglagde en computer._NEWLINE_Internetcaf\xc3\xa9en havde ingen videooverv\xc3\xa5gning._NEWLINE_En 34-\xc3\xa5rig mand var varet\xc3\xa6gsf\xc3\xa6ngslet i sagen men erkl\xc3\xa6rede sig uskyldig._NEWLINE_Han havde et solidt alibi og blev l\xc3\xb8sladt efter 6 dages varet\xc3\xa6gsf\xc3\xa6ngsling.\n_START_SECTION_\nTidslinje\n_START_PARAGRAPH_\nKl. 03:00: Rikke Hvilsh\xc3\xb8j v\xc3\xa5gner ved en eksplosion og opdager, at hendes bil br\xc3\xa6nder._NEWLINE__NEWLINE_Kl. 03:04: Politiet er alarmeret og ankommer til hendes bop\xc3\xa6l._NEWLINE__NEWLINE_Kl. 05:03: Brandv\xc3\xa6senet har f\xc3\xa5et branden slukket._NEWLINE__NEWLINE_Kl. 06:30: Aktionsgruppen Gr\xc3\xa6nsel\xc3\xb8se Beate sender e-mail og p\xc3\xa5tager sig ansvaret for angrebet._NEWLINE__NEWLINE_Kl. 12:00: Politiet ransager en netcaf\xc3\xa9 p\xc3\xa5 N\xc3\xb8rrebro.\n_START_SECTION_\nEfterf\xc3\xb8lgende\n_START_PARAGRAPH_\n11-06-05: Politiet f\xc3\xa6ngsler en 34 \xc3\xa5rig mand i sagen._NEWLINE__NEWLINE_18-06-05: Selvsamme mand bliver l\xc3\xb8sladt, men er stadig mist\xc3\xa6nkt._NEWLINE__NEWLINE_30-11-05: Statsadvokaten for Sj\xc3\xa6l\xc2\xadland meddeler endelig at sig\xc2\xadtelsen var "grundl\xc3\xb8s"._NEWLINE__NEWLINE_08-02-06: Ejeren af internetcafeen, der havde vidnet om den 34-\xc3\xa5rige, bliver sigtet for falsk anmeldelse. Eventuel sigtelse mod det andet vidne droppes._NEWLINE_Den sigtedes advokat udtaler, at den 34-\xc3\xa5rige vil forlange erstatning.'